હેલસિન્કીમાં કેટલી સરકારી ઈમારતો અને કેટલાં સંગ્રહાલય. વિશાળ નગરચૉકને એક છેડે આવેલા સમકાલીન કળાના આલયમાં મેં થોડો સમય ગાળ્યો. અંદર ને બહાર છ વર્ષ સુધી એના પર સમારકામ ચાલ્યું. 1887માં બંધાયેલી, ‘એતેનિઅમ’ કહેવાતી એ ઈમારતની અંદરનો કળાસંચય જેવો વિપુલ છે, તેવો જ વિશિષ્ટ છે. 19મી સદીનાં યુરોપી ચિત્ર-રત્નો તો ઘણે જોયાં હોય, પણ 20 મી સદીનાં મધ્ય વર્ષોમાં સર્જાયેલાં ફિનિશ ચિત્રો અસામાન્ય, મૌલિક, લાક્ષણિક અને અત્યંત પ્રશસ્ય લાગ્યાં.